  Анжелика Тихонова корреспондент Удмуртиын гурт возёсъёсын кӧс куазь сэрен кылдэм ыштонъёсты капчиятон понна ужрадъёс юнматӥзы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Элькунын меӵак ыштонъёсты оглом 2 миллиард 568 миллион 800 сюрс манет тыр дунъязы. Шуге-леке сюрем возёсъёсын будосъёссэс эскерон ужъёс йылаз-пумаз вуо ини. Киземъёс оглом 73,6 сюрс гектарын уродмизы, со вань кизем музъемъёс пӧлысь 24 процентэз луэ. Со пӧлын пудо сиёнлы турынъёс 25 сюрс гектарын быризы, тысё но тысёпуртэсо юос — 42,3 сюрс гектарын, рапс— 4,4 гектарын, етӥн — 5,4 гектарын Ольга Абрамова, Удмуртысь кивалтэтлэн тӧроезлэн воштӥсез — гурт возёсъя но сиён-юонъя министрУлосвылысь гурт возёсъя но сиён-юонъя министерство бускель улосвылъёсы пудо сиён дасяны музъемъёссэс висъяны яке пудо сиён вайыны юрттэт курыса гожтэтъёс келяз. Туннэ нуналлы Киров улосвылысь ӵектон вань ини, со сярысь элькунысь возёсъёслы ивортӥзы. Со сяна, Россиысь кивалтэтэ гурт возёсъёслы кӧс куазен сэрен ыштонъёсылэсь люкетсэ берыктон сярысь курыса гожтэт ыстӥзы. Возёсъёслы 2 пӧртэм выль субсидиос сётыны чаклало: – тысё юос кизьыны но вузаны быдтэм коньдонлэсь люкетсэ берыктон (со понна федераци Удмуртилы 129 миллион манет висъяз); – выль кидысъёсты басьтыны но эскеронъёс ортчытыны (та ужпумлы элькун коньдэтысь 9,63 миллион висъязы). Озьы ик Россиысь гурт возёсъя министерство вӧй сётӥсь будосъёсты будэтонэз йылэтон понна субсидия висъянэ воштонъёс пыртӥз. Табере нырысь ик рапс будэтонэз йылэтэмез чаклалозы (кылем арен ӵошатыса). Юрттэт сётыны оглом 19 миллион манет висъялозы. Та дыре гурт возёсъёс музъемъёссэс умоятон ужрадъёслы быдтэм коньдонзылэсь люкетсэ берыктон понна куриськонъёссэс келяло (соосты 30-тӥ гудырикошконозь кутозы), озьы ик картофка, бусыосын будӥсь емышъёс но етӥн будэтыны кутэм коньдонзылэсь люкетсэ берыктонлы (куриськонъёсты 1-тӥ коньывуонозь басьтозы). Тодэ вайытом, Удмуртия гурт возёсын ваньбур поттонлэн будэмезъя Россиын 16-тӥ интые ӝутскиз. Тегъёс: Удмуртия гуртвозёс куазь гуртвозёсъяминистерство ОльгаАбрамова  